ฟิวเจอร์สหุ้น-ทองเสี่ยงสูงเพิ่มประกันเฉียดแสนบาท
TCH ปรับเพิ่มหลักประกันฟิวเจอร์ส SET50 โกลด์ฟิวเจอร์ส เป็นเฉียดแสนบาทต่อสัญญา
29 ต.ค. 2565

TCH ปรับเพิ่มหลักประกันฟิวเจอร์ส SET50 โกลด์ฟิวเจอร์ส เป็นเฉียดแสนบาทต่อสัญญา 
สำนักหักบัญชี (TCH) ได้ประกาศปรับเพิ่มอัตราหลักประกันสัญญาซื้อขายล่วงหน้า (ฟิวเจอร์ส) หลังจากสินค้าอ้างอิงมีความผันผวนแรง มีผลตั้งแต่วันที่ 28 มิ.ย.นี้ 
ในสัญญาซื้อขาย SET50 Index Futures เพิ่มเป็น 98,800 บาทต่อสัญญา จากเดิม 76,000 บาท โกลด์ฟิวเจอร์ส 50 บาท เพิ่มเป็น 95,000 บาท จากเดิม 87,400 บาท และโกลด์ฟิวเจอร์ส 10 บาท เพิ่มเป็น 19,000 บาท เดิม 17,480 บาทต่อสัญญา 
นางเกศรา มัญชุศรี รองผู้จัดการตลาดหลักทรัพย์แห่งประเทศไทย และในฐานะกรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) หรือ TFEX กล่าวเสริมว่า สาเหตุที่เพิ่มอัตราหลักประกัน เป็นเพราะค่าความผันผวนของสินค้าอ้างอิงมีสูงมาก ทั้งตัว SET50 และราคาทองคำ แม้ว่าราคาสินค้าอ้างอิงของฟิวเจอร์สจะปรับตัวลดลงก็ตาม
ทั้งนี้ ในเดือน มิ.ย.นี้ SET50 มีค่าความผันผวนสูงถึง 2.22.3% เทียบกับช่วง 5 เดือนแรกอยู่ที่ระดับ 1.7% และโกลด์ฟิวเจอร์ส ค่าความผันผวนได้ปรับเพิ่มมาอยู่ที่ระดับ 2% สูงกว่าช่วง 5 เดือนแรกที่ผ่านมา 
“ดัชนีหุ้นเคยมีทิศทางขึ้นชัดเจน แต่มาเดือนนี้มีการปรับขึ้นลงจนเป็นรูปฟันปลา ทำให้ค่าความผันผวนสูงจนต้องมีการปรับเพิ่มหลักประกัน” นางเกศรา กล่าว
นอกจากนี้ หลักประกันของฟิวเจอร์สอ้างอิงหมวดหุ้นปรับเพิ่มขึ้นทุกตัว โดยฟิวเจอร์สหุ้นธนาคาร เพิ่มเป็น 60,800 บาท จากเดิม 30,400 บาท กลุ่มพลังงาน เพิ่มเป็น 17,480 บาท จากเดิม 12,350 บาท ฟิวเจอร์สอ้างอิงหมวดอาหาร เพิ่มป็น 9,500 บาท จากเดิม 7,030 บาท และฟิวเจอร์สอ้างอิงหมวดไอซีทีและพาณิชย์เพิ่มเป็น 31,920 บาท และ 32,110 บาท ตามลำดับ จากเดิมหลักประกันเท่ากันที่ระดับ 19,000 บาทต่อสัญญา 
ขณะที่สัญญาซื้อขายล่วงหน้าอ้างอิงหุ้นรายตัว (ซิงเกิ้ลสต๊อก) ที่มีจำนวน 50 ตัวนั้น ได้ประกาศปรับเพิ่มหลักประกันถึง 46 ตัว คงเดิมเพียง 1 ตัว และปรับลดอัตราหลักประกันลง 3 ตัวเท่านั้น 
นอกจากนี้ TFEX ได้เพิ่มสินค้าในซิงเกิ้ลสต๊อกอีก 10 ตัว โดยเริ่มให้ซื้อขายตั้งแต่วันที่ 15 ก.ค. 2556 นี้ ทำให้ซิงเกิ้ลสต๊อกมีให้ซื้อขายรวม 60 ตัว